РЕШЕНИЕ НА КОМИСИЯТА
от 21 януари 2009 година
за определяне, съгласно Директива 2006/7/ЕО на Европейския парламент и на Съвета, на ISO 17994:2004(E) за стандарт по отношение на еквивалентността на микробиологичните методи
(нотифицирано под номер C(2009) 119)
(2009/64/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2006/7/ЕО на Европейския парламент и на Съвета от 15 февруари 2006 г. за управление качеството на водите за къпане и за отмяна на Директива 76/160/ЕИО (1), и по-специално член 15, параграф 1, буква а) от нея,
като има предвид, че:
(1)
Международният стандарт ISO 17994:2004(E) описва критериите и процедурите за оценяване на еквивалентността на микробиологичните методи.
(2)
Мерките, предвидени в настоящото решение, са в съответствие със становището на комитета, създаден съгласно член 16, параграф 1 от Директива 2006/7/ЕО,
ПРИЕ НАСТОЯЩОТО РЕШЕНИЕ:
Член 1
За целите на член 3, параграф 9 от Директива 2006/7/ЕО международният стандарт ISO 17994:2004(E) „Качество на водата - критерии за установяване на еквивалентност между микробиологичните методи“ се определя за стандарт по отношение на еквивалентността на микробиологичните методи.
Член 2
Адресати на настоящото решение са държавите-членки.
Съставено в Брюксел на 21 януари 2009 година.